Imtella' Ottubru 11, 2020 - Aġġornata 11 Ta' Ottubru, 2020 7:59pm Il-Kulleġġ Mikiel Anton Vassalli jipprovdi edukazzjoni lill-tfal u adulti minn livell bażiku sa dawk aktar avvanzati fil-kant, il-mużika, żfin, drama u arti. Il-Kap tal-Iskola tal-Mużika, Maria Blanco, qalet li l-iskola tiffaċilita' il-vjaġġ mużikali tal-istudenti li jagħmilha possibbli biex minn eta' bikrija, it-tfal jitgħallmu l-mużika professjonalment u jispeċjalizzaw fi strumenti u fergħat varji tal-mużika. "Nagħmlu l-eżamijiet minn grade 1 sa 8, kemm fil-prattika' ta' kull strument kif ukoll f'dak li insejħulu music knowledge and understanding li jinvolvi t-teorija, it-taħriġ fis-solfeġe, kant, taħriġ tal-widna, id-dixxiplini kollha li jagħmlu mużiċist verament komplet." Il-kap tal-iskola spjegat li fl-ewwel ġimgħa, l-istudenti ċkejknin qed jingħataw togħma tal-għażliet mużikali li jistgħu jitħarrġu fihom. Is-Sinjura Blanco qalet li żdiedu l-għażliet għal dawk li jistudjaw il-mużika professjonalment saru u l-istudenti għandhom opportunita' biex jagħmlu karriera mill-mużika "'Il quddiem jistgħu jidħlu għalliema fl-iskola tal-mużika, mużiċisti mal-orkestra nazzjonali, ċertu opportunitajiet bħall-outreach programmes u music therapy wkoll huwa qasam ġdid li qed ikun żviluppat." Il-prinċipal tal-kulleġġ, Victor Galea, qal li l-kulleġġ jipprovdi tagħlim professjonali għal iżjed minn 3,500 student u studenta mingħajr ma jħallsu għall-korsijiet. Qal li filwaqt li uħud mill-iskejjel bħal dik tal-mużika u tal-arti viżiva għandhom għeruq li jmorru lura mijiet ta' snin, fi snin riċenti l-fergħat tal-arti viżiva u performattiva ngħaqdu taħt kulleġġ wieħed li jkopri d-dixxiplini kollha f'dan is-settur. "Imsemmi għall-Mikiel Anton Vassalli… kien jemmen ħafna sa minn żmien il-medju evu kemm huwa importanti li l-edukazzjoni tkun aċċessibbli għal kulħadd, huwa kulleġġ li jimmira li jilħaq u jolqot lil dawk it-tfal imma mhux biss, żgħar u iżjed żagħżagħ u adulti għall-imħabba tal-arti viżiva u performattiva" Fil-kulleġġ hemm 155 edukatur li jgħallmu lill-istudenti mill-eta' ta' sitt snin 'l fuq. Ara xi kellhom xi jgħidu t-tfal dwar l-esperjenza u l-aspirazzjonijiet mużikali tagħhom.